ચોમાસાનો આરંભ થઇ ચૂક્યો હોવા છતાં અત્યાર સુધી વરસાદથી વંચિત રહેલા કોરા ધાકોર માણસા અને કલોલ પંથકમાં આજે મેઘરાજાએ પધરાણી કરી હતી. તેના કારણે બન્ને પંથકની ભૂમિ ભીંજાઇ હતી. આખા દિવસ દરમિયાન કલોલમાં ૧૬ અને માણસામાં ૧૦ મિ.મિ વરસાદ નોંધાયો હતો. જ્યારે ગાંધીનગરમાં ૧૨ અને દહેગામ પંથકમાં ૬ મિ.મિ વરસાદ થયો હતો. આમ જિલ્લાના ચારેય તાલુકામાં મેઘરાજા મહેરબાન થતાં લોકોએ રાહત અનુભવી છે અને ખેડૂતોમાં ખુશીની લહેર પ્રસરી છે. જો કે હજુ સુધી જિલ્લાના એક પણ વિસ્તારમાં સાંબેલાધારે આવે તેવો ધોધમાર વરસાદ થયો નથી.